《次韵元煇昨游》
元代·方回

藕花茭叶忽明眼，此地聊乘解愠风。
无酒尚堪翻作有，苍颜终不变为红。
虚声浪漫盈天下，急景奔腾过日中。
万事可容着心力，迩来诗句亦匆匆。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。